b'\n_START_ARTICLE_\nInercialna navigacija\n_START_PARAGRAPH_\nInercialna navigacija temelji na merjenju pospe\xc5\xa1kov v vseh treh smereh (x, y, z) in kotov zasuka okrog vzdol\xc5\xbene, pre\xc4\x8dne in navpi\xc4\x8dne osi. Ta vrsta navigacije je neodvisna od zunanjih virov, zato se uporablja predvsem v letalstvu in vesoljskih plovilih.\n_START_SECTION_\nNa\xc4\x8delo delovanja\n_START_PARAGRAPH_\nVsak sistem inercialne navigacije vsebuje tri merilnike pospe\xc5\xa1ka in tri giroskopske vrtavke. Ti elementi so bili sprva mehanski, danes pa so \xc5\xbee narejeni v polprevodni\xc5\xa1ki tehnologiji, ki poleg majhne dimenzije prina\xc5\xa1a tudi nizko porabo elektri\xc4\x8dne energije. Na podlagi merjenja pospe\xc5\xa1ka se z zaporedno integracijo da izra\xc4\x8dunati hitrost in pot v dolo\xc4\x8deni osi, s pomo\xc4\x8djo nagiba giroskopskih vrtavk pa kot nagiba v posamezni osi. Seveda je predpogoj za uporabo inercialne navigacije predhodno kalibriranje sistema inercialne navigacije, katerega namen je orientacija sistema v dolo\xc4\x8deni smeri._NEWLINE_Sistem je kot tak izredno neob\xc4\x8dutljiv na zunanje vplive, saj ni odvisen od zunanjih signalov, kot so referen\xc4\x8dna to\xc4\x8dka ali radijski signali. Vendar pa zaradi lezenja senzorjev nastane majhno odstopanje v merjenju pospe\xc5\xa1kov in kotnih zasukov, ki pa zaradi integracije teh signalov postane veliko. Posebej kriti\xc4\x8den je izra\xc4\x8dun poti oz. odklona v dolo\xc4\x8deni smeri zaradi potrebe po dvojni integraciji pospe\xc5\xa1ka. Da se ta napaka odpravi, se sisteme inercialne navigacije za prakti\xc4\x8dno uporabo kombinira z drugimi, npr. z GPS-navigacijo ali z zaznavanjem polo\xc5\xbeaja zvezd.'